Ragnar Berg

Ragnar Berg (født 1. oktober 1913 i Horten, død 16. april 1942 i Russland) var en norsk artillerioffiser og frontkjemper under andre verdenskrig.

 Militær utdannelse 
Berg var utdannet fra Befalsskolen for Hæren på artillerilinjen på 1930-tallet og gikk deretter på Krigsskolen, med eksamen i 1938. Hans kull på Krigsskolen hadde bare 12 avgangskadetter; av dem ble fire senere offiserer i forskjellige enheter av Waffen-SS på Østfronten.

 NS-medlemskap 
Fra 1935 var han medlem av partiet Nasjonal Samling.

 Fronttjeneste og død 
Under angrepet på Norge i 1940 kjempet han som norsk løytnant i Artilleriregiment 1 i Østfold, og ble internert i Sverige da 1. divisjon gikk over grensen. Berg ble en av arkitektene bak Norges SS, som ble opprettet i mai 1941.

Da Operasjon Barbarossa ble innledet 22. juni 1941, meldte han seg til Den Norske Legion, som var en avdeling i Waffen-SS. Der ble han beskikket til Legions-Hauptsturmführer, og ble kompanisjef for 4. kompani.Eirik Veum: Deres ære var troskap - Nordmenn drept i tysk krigstjeneste, S. 181 - Vega Forlag 2017 Natten til 16. april 1942 ved Urizk på Leningradsfronten ble han drept i strid og etterlatt i ingenmannsland.

 Rekonvalesenthjemmet Ragnar Berg 
Ragnar Berg hadde en sterk posisjon i NS- og frontkjempermiljøet i Norge under krigen. Rekonvalesenthjemmet Ragnar Berg, som ble opprettet på Voksenkollen i Oslo under andre verdenskrig som et behandlingssted for sårede frontkjempere fra Waffen-SS og Den Norske Legion, ble oppkalt etter Ragnar Berg.Eirik Veum: Deres ære var troskap. - Nordmenn drept i tysk tjeneste, s. 150 - Vega Forlag 2017 

 Referanser 

Kategori:Personer fra Horten kommune
Kategori:Norske frontkjempere
Kategori:Norske Waffen-SS-offiserer
Kategori:Offiserer i Hæren (Norge)
Kategori:Medlemmer av Nasjonal Samling
Kategori:Nordmenn fra andre verdenskrig
Kategori:Norsk militærpersonell drept under andre verdenskrig